Boer Rèan 'hou nuwe liefde privaat' | Netwerk24
Boer Rèan 'hou nuwe liefde privaat'
Deur Jackie Kruger 01 September 2019 19:09
Boer Rèan en die nuwe liefde in sy lewe, Waltela, wat hy vier maande gelede ontmoet het. Hulle is nou al 'n maand lank in 'n vaste verhouding.
Die nuwe vrou aan die sy van boer Rèan Clasen van Boer soek 'n Vrou-faam is op Facebook as Waltela Maree geïdentifiseer.
Waltela MareeFoto: Facebook
Rapport het Sondag berig Rèan het gesê hy en Waltela – hy wou nie haar van of waar sy woon bekend maak nie – is al 'n maand lank in 'n vaste verhouding. Hulle het vier maande gelede op sosiale media ontmoet en sy het ook 'n "landbou-agtergrond", lui die berig.
Rèan, wat in die Noord-Kaap boer, wou nie Sondag met Netwerk24 praat oor die nuwe verhouding of hul toekomsplanne nie. By navraag in 'n WhatsApp-boodskap sê hy hy hou dit "privaat".
Min inligting oor Rèan se nuwe liefde is op Facebook bekend, maar volgens 'n Facebook-profiel het Maree aan die Noordwes-Universiteit gestudeer en is 'n familielid van haar van Hartswater.
Rèan, 'n deelnemer aan die 11de reeks van die kykNET-werklikheidsreeks Boer soek 'n vrou, se verlowing aan Rox-Zee Veldhuizen is vroeër vanjaar verbreek. Hulle was een van die 11de reeks se gewildste paartjies.
Rox-Zee, wat vroeër vanjaar na Kaapstad verhuis het, het Sondag by navraag laat blyk "sy weet absoluut niks" van Rèan se nuwe verhouding nie. Sy het verlede week gesê sy en JJ Stander van Piketberg – wat sy vroeër as "net 'n vriend" beskryf het – is nou 'n paartjie. Stander het dit bevestig.